Kommissionens beslutning

af 24. februar 2003

om finansiel støtte fra Fællesskabet til driften af visse EF-referencelaboratorier på veterinær- og sundhedsområdet (biologiske risici) i året 2003

(meddelt under nummer K(2003) 565)

(Kun de spanske, tyske, engelske, franske og nederlandske udgaver er autentiske)

(2003/126/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 28, stk. 2, og

ud fra følgende betragtninger:

(1) Der bør fastsættes et finansielt bidrag fra Fællesskabet til de EF-referencelaboratorier, som er blevet udpeget til at udføre de funktioner og opgaver, der er defineret i følgende direktiver, beslutninger og forordning:

- Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(3), senest ændret ved direktiv 96/23/EF(4)

- Rådets direktiv 92/117/EØF af 17. december 1992 om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger(5), senest ændret ved direktiv 1999/72/EF(6)

- Rådets beslutning 93/383/EØF af 14. juni 1993 om referencelaboratorier til kontrol med marine biotoksiner(7), senest ændret ved beslutning 1999/312/EF(8)

- Rådets beslutning 1999/313/EF af 29. april 1999 om referencelaboratorier til kontrol af bakteriologisk og viral kontaminering af toskallede bløddyr(9)

- Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(10), senest ændret ved forordning (EF) nr. 1494/2002(11).

(2) Fællesskabstilskuddet ydes på betingelse af, at de planlagte foranstaltninger gennemføres på en effektiv måde, og at de berørte myndigheder giver alle nødvendige oplysninger inden for den fastsatte frist.

(3) Af budgetmæssige grunde bør den finansielle støtte fra Fællesskabet ydes for en periode af et år.

(4) Der kan i den samme periode ydes supplerende finansiel støtte til afholdelse af årlige workshopper om EF-referencelaboratoriernes ansvarsområder.

(5) Kommissionens tjenestegrene har foretaget en vurdering af de arbejdsprogrammer og dertil hørende budgetter, som EF-referencelaboratorierne har forelagt for 2003.

(6) I henhold til artikel 3, stk. 2, i forordning (EF) nr. 1258/1999(12) finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Artikel 8 og 9 i forordning (EF) nr. 1258/1999 finder anvendelse for så vidt angår finanskontrollen.

(7) I Kommissionens forordning (EF) nr. 324/2003(13) fastsættes, til hvilke udgifter, der afholdes af de EF-referencelaboratorier, som modtager tilskud i henhold til artikel 28 i beslutning 90/424/EØF, der kan ydes støtte, og hvilke procedurer, der gælder for indberetning af udgifter og revision.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Fællesskabet yder finansiel støtte til Frankrig med henblik på de i bilag D, kapitel II, til direktiv 92/46/EØF fastsatte funktioner og opgaver, som skal varetages af Laboratoire de l'Agence française de sécurité sanitaire des aliments (før benævnt Laboratoire central d'hygiène alimentaire), Maisons-Alfort, Frankrig, der er ansvarlig for analyse og testning af mælk og mælkebaserede produkter.

2. Den finansielle støtte fastsættes til højst155000 EUR for perioden 1. januar 2003 til 31. december 2003.

3. Fællesskabets finansielle støtte til afholdelse af en faglig workshop fastsættes til højst 18000 EUR.

Artikel 2

1. Fællesskabet yder finansiel støtte til Tyskland med henblik på de i bilag IV, kapitel II, til direktiv 92/117/EØF fastsatte funktioner og opgaver, som skal varetages af Bundesinstitut für Risikobewertung (tidligere benævnt Bundesinstitut für gesundheitlichen Verbraucherschutz und Veterinärmedizin), Berlin, Tyskland, der er ansvarlig for zoonoseepidemiologi.

2. Den finansielle støtte fastsættes til højst 150000 EUR for perioden 1. januar 2003 til 31. december 2003.

3. Fællesskabets finansielle støtte til afholdelse af en faglig workshop fastsættes til højst 38000 EUR.

Artikel 3

1. Fællesskabet yder finansiel støtte til Nederlandene med henblik på de i bilag IV, kapitel II, til direktiv 92/117/EØF fastsatte funktioner og opgaver, som skal varetages af Rijksinstituut voor Volksgezondheid en Milieu, Bilthoven, Nederlandene, der er ansvarlig for kontrollen med salmonella.

2. Den finansielle støtte fastsættes til højst 150000 EUR for perioden 1. januar 2003 til 31. december 2003.

3. Fællesskabets finansielle støtte til afholdelse af en faglig workshop fastsættes til højst 26000 EUR.

Artikel 4

1. Fællesskabet yder finansiel støtte til Spanien med henblik på de i artikel 5 i beslutning 93/383/EØF fastsatte funktioner og opgaver, som skal varetages af Laboratorio de biotoxinas marinas del Area de Sanidad, Vigo, Spanien, der er ansvarlig for kontrollen med marine biotoksiner.

2. Den finansielle støtte fastsættes til højst 110000 EUR for perioden 1. januar 2003 til 31. december 2003.

3. Fællesskabets finansielle støtte til afholdelse af en faglig workshop fastsættes til højst 19000 EUR.

Artikel 5

1. Fællesskabet yder finansiel støtte til Det Forenede Kongerige med henblik på de i artikel 4 i beslutning 1999/313/EF fastsatte funktioner og opgaver, som skal varetages af laboratoriet under Center for Environment, Fisheries & Aquaculture Science, Weymouth, Det Forenede Kongerige, der er ansvarlig for kontrollen med bakteriologisk og viral kontaminering af toskallede bløddyr.

2. Den finansielle støtte fastsættes til højst 140000 EUR for perioden 1. januar 2003 til 31. december 2003.

3. Fællesskabets finansielle støtte til afholdelse af en faglig workshop fastsættes til højst 26000 EUR.

Artikel 6

1. Fællesskabet yder finansiel støtte til Det Forenede Kongerige med henblik på de i bilag X, kapitel B, til forordning (EF) nr. 999/2001 fastsatte funktioner og opgaver, som skal varetages af Veterinary Laboratories Agency, Addlestone, Det Forenede Kongerige, der er ansvarlig for kontrollen med transmissible spongiforme encephalopatier.

2. Den finansielle støtte fastsættes til højst 360000 EUR for perioden 1. januar 2003 til 31. december 2003.

3. Fællesskabets finansielle støtte til afholdelse af en faglig workshop fastsættes til højst 52000 EUR.

Artikel 7

Denne beslutning er rettet til Forbundsrepublikken Tyskland, Kongeriget Spanien, Den Franske Republik, Kongeriget Nederlandene og Det Forenede Kongerige Storbritannien og Nordirland.

Udfærdiget i Bruxelles, den 24. februar 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16.

(3) EFT L 268 af 14.9.1992, s. 1.

(4) EFT L 125 af 23.5.1996, s. 10.

(5) EFT L 62 af 15.3.1993, s. 38.

(6) EFT L 210 af 10.8.1999, s. 12.

(7) EFT L 166 af 8.7.1993, s. 31.

(8) EFT L 120 af 8.5.1999, s. 37.

(9) EFT L 120 af 8.5.1999, s. 40.

(10) EFT L 147 af 31.5.2001, s. 1.

(11) EFT L 225 af 22.8.2002, s. 3.

(12) EFT L 160 af 26.6.1999, s. 103.

(13) EUT L 47 af 21.2.2003, s. 14.